PMIndiaData/PMIndiaSum huggingface dataset:
ஜூன் 6-ஆம் தேதி வாஷிங்டனில் பிரதமர் பங்கேற்ற நிகழ்ச்சிகள்

திங்கட்கிழமை மதியம் பிரதமர் திரு. நரேந்திர மோடி வாஷிங்டன் டிசிக்கு வந்தடைந்தார். ஆர்லிங்டன் கல்லறையில் அமைந்துள்ள பெயர்தெரியாத போர்வீரரின் கல்லறைகளுக்கு அஞ்சலி செலுத்தினார். கொலம்பியா விண்கல நினைவிடத்திற்குச் சென்று அஞ்சலி செலுத்தினார். கொலம்பியா விண்கல விபத்தில் உயிரிழந்த விண்வெளி வீராங்கனை திருமதி கல்பனா சாவ்லாவின் கணவர் திரு ஜியான் பியர் ஹாரிசனும் அங்கிருந்தார். இந்த நிகழ்வின்போது விண்வெளி வீராங்கனை சுனிதா வில்லியம்சும் உடன் இருந்தார். பழம்பெரும் பொக்கிஷங்களை இந்தியாவிற்கு திரும்ப அளிக்கும் நிகழ்ச்சியில் பிரதமர் பங்கேற்றார். சுமார் 200 தொல் பொருட்களை இந்தியாவிற்கு திரும்ப அளிக்கும் முயற்சி துவங்கிவிட்டது. இதுவரை 12 தொல்பொருட்கள் திரும்ப அளிக்கப்பட்டுள்ளது, என்று அமெரிக்க அட்டார்னி ஜெனரல் லொரிட்டா லிஞ்ச் கூறினார். இந்நிகழ்ச்சியில் பேசிய பிரதமர் பாரம்பரியம் என்ற ஒன்று இரு நாட்டையும் ஒன்றாக இணைக்கும் முக்கிய கருவியாக உள்ளது. சிலர் இந்த தொல்பொருட்களின் மதிப்பை பணத்தால் மதிப்பிடலாம் ஆனால் இந்தியாவில் உள்ள எங்களுக்கு இது பணத்திற்கும் மேலானது. ஏனென்றால் இது எங்கள் கலாச்சாரம் மற்றும் பாரம்பரியத்தின் அங்கமாகும். புரோக்கிங் நிறுவனம், அட்லாண்டிக் குழு மற்றும் சர்வதேச அமைதிக்கான கார்னிக் மானியம் போன்ற சிந்தனையாளர் குழாம்களுடன் பிரதமர் உரையாடினார்.
உலக பொருளாதார மன்றத்தின் டாவோஸ் மாநாட்டில் ஜனவரி 28 அன்று பிரதமர் உரையாற்றுகிறார்

உலக பொருளாதார மன்றத்தின் டாவோஸ் மாநாட்டில் 2021 ஜனவரி 28 அன்று காணொலி மூலம் பிரதமர் திரு நரேந்திர மோடி உரையாற்றுகிறார். உலகெங்கிலும் இருந்து 400-க்கும் மேற்பட்ட முன்னணி தொழில்துறை தலைவர்கள் இந்த நிகழ்ச்சியில் கலந்து கொள்கின்றனர். நான்காவது தொழில் புரட்சி- மனிதகுலத்தின் நன்மைக்காக தொழில்நுட்பத்தை பயன்படுத்துதல் என்பது குறித்து பிரதமர் உரையாற்ற உள்ளார். பல்வேறு நிறுவனங்களின் தலைமை செயல் அதிகாரிகளோடும் அவர் உரையாடுவார். கொவிட்டுக்கு பிந்தைய உலகத்துக்கான உலக பொருளாதார மன்றத்தின் மாபெரும் புத்தாக்க நடவடிக்கையின் தொடக்கத்தை டாவோஸ் மாநாடு குறிக்கிறது.
மொரீஷியஸ் நாட்டின் புதிய பிரதமராக பதவியேற்ற திரு. பிரவிந்த் குமார் ஜீக்னோத்திற்கு பிரதமர் மோடி வாழ்த்து

மொரீஷியஸ் நாட்டின் புதிய பிரதமராக திரு. பிரவிந்த் குமார் ஜீக்னோத் பதவியேற்றதை அடுத்து பிரதமர் திரு. நரேந்திர மோடி அவருடன் தொலைபேசியில் தொடர்பு கொண்டு வாழ்த்து தெரிவித்தார். தொலைபேசியில் அழைத்து வாழ்த்தியமைக்காக பிரதமர் மோடிக்கு பிரதமர் ஜீக்னோத் நன்றி தெரிவித்தார். இந்தியா மற்றும் மொரீஷியஸ் தனித் இடையேயான காலத்தால் நிரூபிக்க்கப்பட்ட மற்றும் தன்மை வாய்ந்த உறவினை வருங்காலத்தில் மேலும் வலுப்படுத்த தாங்கள் உறுதியோடு இருப்பதை இரு தலைவர்களும் தெரிவித்தனர். இந்தியா மற்றும் மொரீஷியஸ் இடையேயான நட்புறவினை மேலும் வலுப்படுத்த தனது பங்கினை முழு மனதோடு அளித்து வலிமையான தலைமைத்துவத்தை அளித்து தற்போது பதிவிக் காலம் முடிந்து செல்லும் பிரதமர் சர் அனிரூத் ஜீக்னோத்திற்கும் பிரதமர் மோடி நன்றி தெரிவித்தார்.
ஜோஷிமத் நிலைமை குறித்து பிரதமரின் முதன்மை செயலாளர் உயர்நிலை ஆய்வுக் கூட்டம் நடத்தினார்

ஜோஷிமத்தில் ஏற்பட்ட கட்டடச்சேதம் மற்றும் நிலச்சரிவு குறித்து உயர்நிலை ஆய்வுக் கூட்டத்தை பிரதமரின் முதன்மைச் செயலாளர் டாக்டர் பி.கே.மிஸ்ரா இன்று 2023 ஜனவரி 8 அன்று நடத்தினார். மத்திய அமைச்சரவை செயலாளர், உள்துறை செயலாளர், மத்திய அரசின் மூத்த அதிகாரிகள், தேசிய பேரிடர் மேலாண்மை ஆணையத்தின் உறுப்பினர்கள், உத்தராகண்ட் மாநிலத்தின் தலைமைச் செயலாளர், ஜோஷிமத் மாவட்ட காவல்துறை தலைமை இயக்குநர், ஆட்சியர், மூத்த அதிகாரிகள் மற்றும் ஐஐடி ரூர்க்கி, தேசிய பேரிடர் மேலாண்மை நிறுவனம், இந்திய புவியியல் ஆய்வு மையம், வாடியா இமயமலைப் புவியியல் மைய நிறுவனத்தின் நிபுணர்கள் காணொலி காட்சி மூலம் இக்கூட்டத்தில் கலந்து கொண்டனர். ஜோஷிமத் நிலவரம் குறித்து பிரதமர் திரு. நரேந்திர மோடி கவலை கொண்டிருப்பதாகவும், நிலைமையை உத்தராகண்ட் முதலமைச்சருடன் ஆலோசித்ததாகவும் இக்கூட்டத்தில் தெரிவிக்கப்பட்டது. மத்திய நிபுணர்களின் உதவியுடன் மாநில மற்றும் மாவட்ட அதிகாரிகள் ஜோஷிமத்தின் சூழலை ஆய்வு செய்ததாக உத்தராகண்ட் தலைமைச் செயலாளர் தெரிவித்தார். சுமார் 350 மீட்டர் அகலத்திற்கு நிலம் பாதிக்கப்பட்டுள்ளதாக அவர் தெரிவித்தார். தேசிய பேரிடர் மீட்பு படையின் ஒரு குழுவும், மாநில பேரிடர் மீட்பு படையின் நான்கு குழுக்களும் ஜோஷிமத்தை அடைந்துள்ளன. பாதிக்கப்பட்ட குடும்பங்களை பாதுகாப்பான இடங்களுக்கு மாற்றி, அவர்களுக்கு உணவு, தங்குமிடம் மற்றும் பாதுகாப்பு ஏற்பாடுகளை வழங்க மாவட்ட நிர்வாகம் நடவடிக்கை எடுத்து வருகிறது. ஜோஷிமத் பகுதி மக்களுக்கு அங்குள்ள நிலவரம் தெரிவிக்கப்பட்டு அவர்களின் ஒத்துழைப்பும் கோரப்படுகிறது. குறுகிய-நடுத்தர, நீண்ட காலத் திட்டங்களை உருவாக்க நிபுணர்களின் ஆலோசனைகளும் பெறப்படுகின்றன. ஜோஷிமத்தில் இருந்து திரும்பி வந்த தொழில்நுட்பக் குழுக்களின் முடிவுகள் குறித்து ஆய்வு செய்து, நிலைமையை எதிர்கொள்வதற்குத் தேவையான உடனடி, குறுகிய-நடுத்தர- மற்றும் நீண்ட கால நடவடிக்கைகள் குறித்து மாநில அரசுக்கு அவர்கள் ஆலோசனை வழங்குவர். பாதிக்கப்பட்ட பகுதியில் வசிக்கும் மக்களின் பாதுகாப்பே அரசின் உடனடி முக்கியத்துவமாக இருக்க வேண்டும் என பிரதமரின் முதன்மைச் செயலாளர் வலியுறுத்தினார். தேசிய பேரிடர் மேலாண்மை ஆணையம், தேசிய பேரிடர் மேலாண்மை நிறுவனம், இந்திய புவியியல் ஆய்வு மையம், இந்திய தொழில்நுட்ப நிறுவனம் ரூர்க்கி, வாடியா இமயமலைப் புவியியல் மையம் ஆகியவற்றின் வல்லுநர்களும், நேஷனல் இன்ஸ்டிடியூட் ஆஃப் ஹைட்ராலஜி மற்றும் மத்திய கட்டிட ஆராய்ச்சி நிறுவனமும் உத்தராகண்ட் மாநிலத்துடன் இணைந்து செயல்பட வேண்டும் எனவும் அவர் கேட்டுக்கொண்டார். தொடர்ந்து நில அதிர்வு கண்காணிக்கப்பட வேண்டுமெனவும், இந்த வாய்ப்பைப் பயன்படுத்தி, ஜோஷிமத் நகருக்கான நகர்ப்புற மேம்பாட்டுத் திட்டம் உருவாக்கப்பட வேண்டுமெனவும் பிரதமரின் முதன்மைச் செயலாளர் வலியுறுத்தினார்.
ஆஸ்திரேலிய நாட்டின் வெளியுறவு விவகாரங்கள் மற்றும் மகளிர் நல அமைச்சர் மேதகு திருமிகு மாரிஸ் பெய்ன் மற்றும் பாதுகாப்பு அமைச்சர் மேதகு திரு பீட்டர் டட்டன் ஆகியோர் மரியாதை நிமித்தமாக பிரதமருடன் சந்திப்பு

இந்தியா மற்றும் ஆஸ்திரேலியா இடையே முதலாவது அமைச்சகங்கள் அளவிலான 2+2 பேச்சுவார்த்தை நிறைவடைந்த பிறகு ஆஸ்திரேலிய நாட்டின் வெளியுறவு விவகாரங்கள் மற்றும் மகளிர் நல அமைச்சர் மேதகு திருமிகு மாரிஸ் பெய்ன் மற்றும் பாதுகாப்பு அமைச்சர் மேதகு திரு பீட்டர் டட்டன் ஆகியோர் மரியாதை நிமித்தமாக பிரதமர் திரு நரேந்திர மோடியை இன்று சந்தித்துப் பேசினார்கள். 2+2 பேச்சுவார்த்தையில் ஆஸ்திரேலிய நாட்டின் பிரதிநிதிகள் ஆக்கபூர்வமான விவாதங்களை மேற்கொண்டதற்காக பாராட்டு தெரிவித்த பிரதமர், இரு நாடுகளுக்கு இடையே வளர்ந்துவரும் கேந்திர ஒன்றிணைப்பின் அடையாளமாக இது அமைவதாகச் சுட்டிக்காட்டினார். இருதரப்பு கேந்திர மற்றும் பொருளாதார ஒத்துழைப்பை மேலும் நீட்டிப்பது பற்றிய சாத்தியக்கூறுகள், இந்திய– பசிபிக் பகுதியை நோக்கிய இரு நாடுகளின் பொதுவான அணுகுமுறை, இரு தரப்பிற்கும் இடையே மனித பலமாக செயல்படும் ஆஸ்திரேலியாவில் வசிக்கும் இந்திய சமூகத்தின் அதிகரித்து வரும் முக்கியத்துவம் உள்ளிட்ட ஏராளமான விஷயங்கள் குறித்து கூட்டத்தில் விவாதிக்கப்பட்டது. இரு நாடுகளுக்கு இடையே கடந்த ஆண்டு அறிமுகப்படுத்தப்பட்ட விரிவான கேந்திர கூட்டணியை விரைந்து மேம்படுத்துவதில் ஆஸ்திரேலிய பிரதமர் திரு ஸ்காட் மாரிசன் அளித்துவரும் பங்களிப்பிற்கு பிரதமர் தமது பாராட்டைத் தெரிவித்துக் கொண்டார். தமது வசதியின் அடிப்படையில் விரைவில் இந்தியாவிற்கு பயணம் மேற்கொள்ளுமாறு பிரதமர் திரு மாரிசனுக்கு அவர் மீண்டும் அழைப்பு விடுத்தார்.
கஸ்தூரிபாய் காந்தி மார்க் மற்றும் ஆப்பிரிக்க அவென்யூவில் பாதுகாப்புத்துறை அலுவலக வளாகங்களை பிரதமர் செப்டம்பர் 16ம் தேதி தொடங்கி வைக்கிறார்

கஸ்தூரிபாய் காந்தி மார்க் மற்றும் ஆப்பிரிக்க அவென்யூ பகுதியில் பாதுகாப்புத்துறை அலுவலக வளாகங்களை பிரதமர் திரு நரேந்திர மோடி, செப்டம்பர் 16ம் தேதி காலை 11 மணிக்கு தொடங்கி வைக்கிறார். ஆப்பிரிக்க அவென்யூவில் உள்ள பாதுகாப்புத்துறை அலுவலக வளாகத்துக்கு செல்லும் அவர், தரைப்படை, கடற்படை, விமானப்படை மற்றும் சிவில் அதிகாரிகளுடன் கலந்துரையாடுகிறார். அதன்பின், அங்குள்ளவர்களிடம் பிரதமர் உரையாற்றுவார். புதிய பாதுகாப்புத்துறை அலுவலக வளாகம் பற்றி: புதிய பாதுகாப்புத்துறை அலுவலக வளாகங்களில், தரைப்படை, கடற்படை, விமானப்படை உட்பட பாதுகாப்புத்துறை அமைச்சகத்தில் சுமார் 7,000 அதிகாரிகள் இடம் பெறுவர். இந்த கட்டிடங்கள், நவீன, பாதுகாப்பான பணிச் சூழலை வழங்கும். கட்டிட செயல்பாடுகளை நிர்வகிக்க, ஒருங்கிணைந்த கட்டுப்பாட்டு மையம் அமைக்கப்பட்டுள்ளது. இது கட்டிடத்தின் பாதுகாப்பு மற்றும் கண்காணிப்பு தொடர்பான அனைத்து சேவைகளையும் வழங்கும். புதிய பாதுகாப்புத்துறை அலவலக வளாகம் நவீன வசதிகள், எரிசக்தி குறைவான தொழில்நுட்பம் மற்றும் விரிவான பாதுகாப்பு நிர்வாக நடைமுறைகளுடன் உள்ளன. இதில் எல்ஜிஎஸ்எப் (Light gauge steel frame) என்ற புதிய மற்றும் நீடித்த கட்டுமான தொழில்நுட்பம் பயன்படுத்தப்பட்டது, இந்த கட்டிடத்தின் சிறப்பம்சங்களில் ஒன்று. இது வழக்கமான ஆர்சிசி கட்டுமான காலத்தை விட 24-30 மாதங்கள் கட்டுமான காலத்தை குறைத்தது. இந்த கட்டிடங்கள் மாசு ஏற்படாத தூய தொழில்நுட்பத்தை பயன்படுத்தி சுற்றுச்சூழலுக்கு ஏற்ற நடைமுறைகளை ஊக்குவிக்கின்றன. இதன் தொடக்க நிகழ்ச்சியில் பாதுகாப்புத்துறை அமைச்சர், இணையமைச்சர், வீட்டுவசதி மற்றும் நகர்ப்புற விவகாரத்துறை அமைச்சர், இணையமைச்சர் பாதுகாப்பு படை தலைமை தளபதி, , முப்படை தளபதிகள் ஆகியோர் கலந்து கொள்கின்றனர். ——
இந்தியா கொலம்பியா நாடுகளுக்கு இடையில் முதலீட்டு அதிகரிப்பு, பாதுகாப்பு தொடர்பான உடன்பாட்டின் விளக்கமான கூட்டுப் பிரகடனத்தில் கையெழுத்திடுவதற்கு மத்திய அமைச்சரவைக் கூட்டத்தில் ஒப்புதல்

பிரதமர் திரு. நரேந்திர மோடி தலைமையில் கூடிய மத்திய அமைச்சரவைக் கூட்டத்தில் இந்தியாவுக்கும் கொலம்பியா நாட்டுக்கும் இடையில் முதலீட்டு அதிகரிப்பு, முதலீட்டுப் பாதுகாப்பு குறித்த உடன்பாட்டின் விளக்கமான கூட்டுப் பிரகடனத்தில் (JID) கையெழுத்திடுவதற்கு ஒப்புதல் அளிக்கப்பட்டது. இந்த ஒப்புதல் 2017, நவம்பர் 10ஆம் தேதி கையெழுத்தானது. பல்வேறு அம்சங்களுக்கு விளக்கக் குறிப்புகளும் உடன்பாட்டில் இடம்பெறுவதால், இந்தக் கூட்டுப் பிரகடனம் தற்போதைய உடன்பாட்டுக்குத் தெளிவான விளக்கம் அளிக்கும் வகையில் அமைந்திருக்கும். முதலீட்டாளர் என்றால் யார், முதலீடு என்றால் என்ன, சீரான, நேர்மையாக நடத்துதல் (Fair and Equitable Treatment – FET), தேசிய அளவிலான செயல்பாடு (NT), மிகவும் சாதகமான நாடு (MFN), கையகப்படுத்துவதற்கான நடவடிக்கை, முதலீட்டாளருக்கும் அரசுக்கும் இடையிலான சிக்கலைத் தீர்க்கும் வழிமுறை ஆகியவையும் இதில் இடம்பெற்றிருக்கும். முதலீடு குறித்த உடன்பாட்டை வலுப்படுத்துவதில், விளக்கக் கூட்டுப் பிரகடனங்களு் அறிக்கைகளும் முக்கிய பங்கினை வகிக்கின்றன. இருதரப்பு முதலீட்டு ஒப்பந்தத்தில் (BIT) சிக்கல்கள் அதிகரித்து வரும் தருணத்தில், இத்தகைய உடன்பாடுகள் அறிக்கைகளைப் பிறப்பிப்பது நடுவர் தீர்ப்பாயங்களின் கவனத்தை ஈர்ப்பதாக அமையும். பங்குதாரர்களின் இத்தகைய சார்பான அணுகுமுறையால் உடன்பாட்டின் நிபந்தனைகளை எதிர்பார்க்கும் வகையிலும் ஒத்திசைவாகவும் புரிந்துகொள்ள தீர்ப்பாயங்களுக்கு உதவும்.
டோங்கா தேர்தலில் அகிலிஸி போகிவா வெற்றி: பிரதமர் வாழ்த்து

டோங்கா பேரரசின் பிரதமர் தேர்தலில் திரு. அகிலிஸி போகிவா வெற்றி பெற்றுள்ளார். இவருக்கு பிரதமர் திரு. நரேந்திர மோடி கடிதம் மூலம் வாழ்த்து தெரிவித்துள்ளார். பிரதமர் தனது வாழ்த்துக் கடிதத்தில் தெரிவித்ததாவது:- டோங்கா பேரரசின் பிரதமராக நீங்கள் தேர்ந்தெடுக்கப்பட்டதற்கு எனது நல்வாழ்த்துக்கள். காலம்காலமாக டோங்காவுடனான உறவை இந்தியா முக்கியமாகக் கருதுகிறது. பசிப்பிக் மண்டலத்துடன் நமது உறவை நான் பாராட்டுகிறேன். அதனால்தான் இந்திய – பசிப்பிக் தீவுகளுக்கான ஒத்துழைப்பு கூட்டத்தை இந்தியா சுவாவில் நடத்தியது. இந்த கூட்டத்தின் அடுத்த தொடர் இந்த ஆண்டு இறுதியில் நடைப்பெற உள்ளது. இதில் நீங்கள் பங்கு கொள்வீர்கள் என்று நான் நம்புகிறேன். உங்களின் ஆரோக்கியத்திற்கும் நல்வாழ்வுக்கும் எனது நல்வாழ்த்துகள். டோங்கா மக்களின் வளர்ச்சிக்கும் செழிப்பான வாழ்க்கைக்கும் எனது நல்வாழ்த்துகள் என்று பிரதமர் தெரிவித்துள்ளார்.
கபடி உலக கோப்பையை இந்திய அணி வென்றது; பிரதமர் வாழ்த்து

உலக கோப்பை போட்டியில், கோப்பையை வென்ற இந்திய அணிக்கு பிரதமர் திரு நரேந்திர மோடி வாழ்த்து தெரிவித்துள்ளர். கபடி போட்டியில் உலக கோப்பையை வென்ற இந்திய அணிக்கு எனது வாழ்த்துகள். இந்திய அணியின் வீர்ர்கள் மன உறுதியுடன் அசாத்தியமான திறமைகளை வெளிப்படுத்தி உள்ளனர். அவர்களுக்கு சபாஷ்! என்று பிரதமர் தனது வாழ்த்து செய்தியில் குறிப்பிட்டுள்ளார்.
ராம்தாரி சிங் தின்கர் பிறந்த தினத்தில் பிரதமர் மரியாதை செலுத்தினார்

தேசிய கவி ராம்தாரி சிங் தின்கர் பிறந்த தினத்தில், அவருக்கு இன்று பிரதமர் திரு நரேந்திர மோடி மரியாதை செலுத்தினார். இது குறித்து பிரதமர் சுட்டுரையில் கூறியிருப்பதாவது: ‘‘தேசிய கவி ராம்தாரி சிங் தின்கர் ஜி பிறந்த தினத்தில் அவருக்கு வாழ்த்துகள். அவரது கவிதைகள், நாட்டுக்கும், சமூகத்திற்கும் வழியை காட்டுகின்றன மற்றும் அவை ஒவ்வொரு தலைமுறைக்கும் உற்சாகம் அளிக்கும்.’’
சைத்திய பூமியில் டாக்டர் பாபா சாகேப் அம்பேத்கருக்கு பிரதமர் அஞ்சலி செலுத்தினார்; டாக்டர் பாபா சாகேப் அப்பேத்கரின் நினைவு மண்டபத்திற்கு அடிக்கல்லை நாட்டினார்

மும்பையில் சைத்திய பூமிக்கு பிரதமர் திரு. நரேந்திர மோடி இன்று பயணம் மேற்கொண்டு பாரத ரத்னா டாக்டர் பாபா சாகேப் அம்பேத்கருக்கு தனது அஞ்சலியை செலுத்தினார். மும்பையில் உள்ள இந்து மில்ஸ் வளாகத்தில் டாக்டர் பாபா சாகேப் அம்பேத்கரின் நினைவு மண்டபத்திற்கான அடிக்கல் நாட்டப்பட்டதை குறிக்கும் கல்வெட்டை பிரதமர் பின்னர் திறந்து வைத்தார். மகாராஷ்டிரா ஆளுநர் திரு சி. வித்யாசாகர் ராவ், மகாராஷ்டிரா முதலமைச்சர் திரு. தேவேந்திர பட்னாவிஸ் மற்றும் மத்திய கப்பல் போக்குவரத்து துறை அமைச்சர் நிதின் கட்கரி உடனிருந்தனர்.
பாபு ஜெகஜீவன் ராம் பிறந்த நாள் – பிரதமர் புகழஞ்சலி

திரு. பாபு ஜெகஜீவன் ராம் பிறந்த நாளை முன்னிட்டு பிரதமர் திரு. நரேந்திர மோடி அவருக்கு புகழஞ்சலி செலுத்தினார். திரு. பாபு ஜெகஜீவன் ராம் பிறந்த நாளை முன்னிட்டு அவரை நான் நினைவு கூறுகிறேன். இந்தியாவக்கு அவர் புரிந்த சேவையும், ஒடுக்கப்பட்டோரின் உரிமைக்காக அவரின் போராட்டமும் நம்மை தொடர்ந்து ஊக்குவிக்கும் என்று பிரதமர் கூறினார்.
குடியரசுத் தலைவராகத் தேர்ந்தெடுக்கப்பட்டுள்ள திருமதி திரௌபதி முர்முவுக்கு பிரதமர் வாழ்த்து

இந்திய குடியரசுத் தலைவராகத் தேர்ந்தெடுக்கப்பட்டுள்ள திருமதி திரௌபதி முர்முவுக்கு பிரதமர் திரு நரேந்திர மோடி வாழ்த்து தெரிவித்துள்ளார். பிரதமர் வெளியிட்டுள்ள தொடர்ச்சியான ட்விட்டர் செய்திகளில் கூறியிருப்பதாவது: “இந்தியா வரலாறு படைத்துள்ளது. விடுதலையின் அமிர்த பெருவிழாவை 1.3 பில்லியன் இந்தியர்கள் கொண்டாடி வரும் வேளையில், இந்தியாவின் கிழக்கில் உள்ள தொலைதூர பகுதியில் பிறந்த பழங்குடி சமூகத்தைச் சேர்ந்த இந்திய திருமகள் ஒருவர் நமது குடியரசுத் தலைவராகத் தேர்ந்தெடுக்கப்பட்டுள்ளார். இந்த சாதனையைப் புரிந்த திருமதி திரௌபதி முர்மு அவர்களுக்கு வாழ்த்துகள்.” “திருமதி திரௌபதி முர்மு அவர்களின் வாழ்க்கை, தொடக்க கால போராட்டங்கள், வளமான சேவை, தலைசிறந்த வெற்றி ஆகியவை ஒவ்வொரு இந்தியருக்கும் ஊக்கமளிக்கிறது. நம் குடிமக்களுக்கு, குறிப்பாக ஏழைகள், விளிம்பு நிலையில் உள்ள மற்றும் பின்தங்கிய பிரிவினரின் நம்பிக்கையாக அவர் உருவெடுத்துள்ளார்.” “திருமதி திரௌபதி முர்மு அவர்கள் தலைசிறந்த சட்டமன்ற உறுப்பினராகவும், அமைச்சராகவும் பணியாற்றியுள்ளார். ஜார்க்கண்ட் ஆளுநராக அவரது பதவிக்காலம் மிகவும் பாராட்டத்தக்கதாக இருந்தது. இந்தியாவின் வளர்ச்சிப் பாதையை வலுப்படுத்தி, மிகச்சிறந்த குடியரசுத்தலைவராக அவர் நாட்டை முன்னெடுத்துச் செல்வார் என்று நான் நம்புகிறேன்.” “கட்சி வேறுபாடின்றி, திருமதி திரௌபதி முர்மு அவர்களுக்கு ஆதரவளித்த அனைத்து நாடாளுமன்ற, சட்டமன்ற உறுப்பினர்களுக்கும் நன்றி தெரிவித்துக் கொள்கிறேன். அவரது வெற்றி நம் ஜனநாயகத்திற்கு வலு சேர்த்துள்ளது.”
உக்ரைன் விவகாரம் மற்றும் ஆபரேசன் கங்கா குறித்து நாடாளுமன்றத்தில் நடைபெற்ற ஆரோக்கியமான விவாதத்திற்கு பிரதமர் பாராட்டு

நாடாளுமன்றத்தில் கடந்த சில நாட்களில், உக்ரைன் விவகாரம் மற்றும் ஆபரேசன் கங்கா குறித்து நடைபெற்ற ஆரோக்கியமான விவாதத்திற்கு பிரதமர் திரு நரேந்திர மோடி பாராட்டு தெரிவித்துள்ளார். இந்த விவாதத்தில் பங்கேற்று தங்கள் கருத்துக்கள் மூலம் அதனைச் செழுமைப்படுத்திய அனைத்து உறுப்பினர்களுக்கும் அவர் நன்றி தெரிவித்துள்ளார். மோசமான சூழலில் இருந்த நமது நாட்டு குடிமக்களின் நலன் மற்றும் பாதுகாப்பு பற்றி கவனம் செலுத்துவது நமது கூட்டு பொறுப்பு என்று அவர் கூறியுள்ளார். இது குறித்து பிரதமர் வெளியிட்டுள்ள டுவிட்டர் பதிவுகளில் கூறியிருப்பதாவது; ‘’ கடந்த சில நாட்களாக நாடாளுமன்றத்தில் உக்ரைன் நிலவரம், ஆபரேசன் கங்கா மூலம் நமது குடிமக்களை திரும்ப கொண்டு வர மேற்கொண்ட ஆபரேசன் கங்கா பற்றி ஆரோக்கியமான விவாதம் நடைபெற்றுள்ளது. இந்த விவாதத்தில் பங்கேற்று தங்கள் கருத்துக்கள் மூலம் அதனைச் செழுமைப்படுத்திய அனைத்து உறுப்பினர்களுக்கும் நன்றி. ‘’ மோசமான சூழலில் இருந்த நமது நாட்டு குடிமக்களின் நலன் மற்றும் பாதுகாப்பு பற்றி கவனம் செலுத்துவது நமது கூட்டு பொறுப்பு. நமது குடிமக்கள் எந்தவித சிக்கலையும் சந்திக்கக்கூடாது என்ற விதத்தில் மத்திய அரசு அனைத்து முயற்சிகளையும் மேற்கொண்டது.’’
கொரிய குடியரசு அதிபருடன்  பிரதமர் தொலைபேசி உரையாடல்

பிரதமர் திரு. நரேந்திர மோடி, கொரிய குடியரசின் அதிபர் மேன்மைமிகு மூன் ஜே – இன் உடன் இன்று தொலைபேசியில் உரையாடினார். கொரிய குடியரசுக்கு தான் சென்ற வருடம் மேற்கொண்ட பயணத்தை அன்புடன் நினைவுகூர்ந்த பிரதமர், இரு நாடுகளுக்கு இடையே அதிகரித்துவரும் நட்புறவை குறித்து தனது திருப்தியைத் தெரிவித்தார். கோவிட்-19 தொற்று குறித்தும், அது உலக சுகாதார கட்டமைப்புக்கும் பொருளாதார நிலைமைக்கும் ஏற்படுத்தியுள்ள சவால்கள் குறித்தும் இரு தலைவர்களும் விவாதித்தனர். பெரும் தொற்றை கட்டுப்படுத்த தங்களது நாடுகளில் எடுத்துள்ள நடவடிக்கைகள் குறித்த தகவல்களை இருவரும் பகிர்ந்து கொண்டனர். இந்த சிக்கலை எதிர்கொள்வதற்கு தொழில்நுட்பம் சார்ந்த பதில் நடவடிக்கையை எடுத்ததற்தாக கொரிய குடியரசுக்கு பிரதமர் பாராட்டு தெரிவித்தார். இந்தியாவின் பெரும் மக்கள்தொகையை ஒற்றுமை உணர்வோடு இந்த பெரும் தொற்றை எதிர்த்து போராடுவதற்காக ஊக்கப்படுத்தியதற்காக இந்திய அதிகாரிகளை அதிபர் மூன் ஜே-இன் பாராட்டினார். இந்தியாவிலுள்ள கொரிய மக்களுக்கு இந்திய அதிகாரிகள் அளித்து வரும் ஆதரவுக்காக பிரதமருக்கு அதிபர் நன்றி தெரிவித்தார். இந்திய நிறுவனங்களால் வாங்கப்பட்டு வரும் மருத்துவ உபகரணங்கள் மற்றும் விநியோகங்களை ஆதரிப்பதற்காக கொரிய குடியரசுக்கு பிரதமர் பாராட்டு தெரிவித்தார். தங்கள் நாடுகளின் வல்லுநர்கள், கோவிட்-19க்கான தீர்வுகளை ஆய்வு செய்யும் போது, ஒருவருக்கு ஒருவர் தொடர்ந்து தொடர்புகொண்டு அனுபவங்களை பகிர்ந்து கொள்வார்கள் என இரு தலைவர்களும் ஒத்துக்கொண்டனர். கொரிய குடியரசு தேசிய சபைக்கு நடக்கவிருக்கும் தேர்தலுக்காக அதிபர் மூனுக்கு பிரதமர் வாழ்த்து தெரிவித்தார்.
கலப்பு இரட்டையர் ஸ்குவாஷ் போட்டியில் வெண்கலப் பதக்கம் வென்ற சவுரவ் கோஷல், தீபிகா பல்லிகல்லுக்கு  பிரதமர் வாழ்த்து

பெர்மிங்ஹாம் காமன்வெல்த் போட்டிகள், 2022-இல் கலப்பு இரட்டையர் ஸ்குவாஷ் போட்டியில் வெண்கலப் பதக்கம் வென்ற சவுரவ் கோஷல் மற்றும் தீபிகா பல்லிகல்லுக்கு பிரதமர் திரு நரேந்திர மோடி வாழ்த்து தெரிவித்துள்ளார். ட்விட்டர் பதிவில் பிரதமர் தெரிவித்ததாவது: “காமன்வெல்த் போட்டிகளின் பல்வேறு விளையாட்டுகளில் நமது தடகள வீரர்கள் அபாரமாக விளையாடுவதைப் பார்ப்பது பேரின்பம் அளிக்கிறது. கலப்பு இரட்டையர் ஸ்குவாஷ் போட்டியில் வெண்கலப் பதக்கம் வென்ற சவுரவ் கோஷல், @SauravGhosal, தீபிகா பல்லிகல்லுக்கு @DipikaPallikal வாழ்த்துகள். தலைசிறந்த திறமையையும், குழு செயல்பாட்டையும் அவர்கள் வெளிப்படுத்தினார்கள். அவர்களுக்கு நல்வாழ்த்துகள். #Cheer4India”
மும்பையில் கட்டிடம் இடிந்து விழுந்த விபத்தில் பாதிக்கப்பட்டவர்களுக்கு கருணைத் தொகையை பிரதமர் அறிவித்தார்.

மும்பையில் கட்கோப்பார் என்ற இடத்தில் கட்டிடம் இடிந்து விழுந்த விபத்தில் உயிரழந்தவர்கள் குடும்பத்திற்கு தலா ரூ 2 லட்சம் கருணைத் தொகையை பிரதமர் திரு. நரேந்திர மோடி அறிவித்தார். கட்டிடம் இடிந்த விபத்தில் படுகாயம் அடைந்தவர்களுக்கு தலா ரூ 50000 வழங்கி பிரதமர் உத்தரவிட்டுள்ளார்.
பெண்களின் கண்ணியத்தையும், பாதுகாப்பையும் உறுதி செய்வது மிகவும் முக்கியமானது: பிரதமர்

நாட்டை மேம்படுத்தும் நடவடிக்கைகளில் பெண்களுக்கு அதிகாரமளிப்பதில் மிகுந்த கவனம் செலுத்த வேண்டும் என்று பிரதமர் திரு.நரேந்திர மோடி கேட்டுக் கொண்டுள்ளார். இதில் சமத்துவத்துக்கும், வாய்ப்புகள் அளிப்பதற்கும் முக்கியத்துவம் இருக்க வேண்டும் என்று அவர் கூறினார். அவர் தமது டுவிட்டரில், “நமது நாட்டில் மகளிர் சக்தி ஒவ்வொரு துறையிலும் சிறந்தோங்கி உள்ளது” எனக் கூறியுள்ளார். நீதி நிலைநாட்டப்பட்டுள்ளது என்று குறிப்பிட்ட அவர், பெண்களின் கண்ணியம் மற்றும் பாதுகாப்பை உறுதி செய்வதற்கு மிகுந்த முக்கியத்துவம் அளிக்க வேண்டுமென வலியுறுத்தி உள்ளார்.
தற்சார்பு இந்தியா ஸ்வயம்பூர்ணா கோவா திட்டத்தின் பயனாளிகள் மற்றும் பங்குதாரர்களுடன் அக்டோபர் 23-ம் தேதி பிரதமர் உரையாட உள்ளார்

தற்சார்பு இந்தியா ஸ்வயம்பூர்ணா கோவா திட்டத்தின் பயனாளிகள் மற்றும் பங்குதாரர்களுடன் 2021 அக்டோபர் 23-ம் தேதி காலை 11 மணிக்கு காணொலி வாயிலாக பிரதமர் திரு நரேந்திர மோடி உரையாட உள்ளார். நிகழ்ச்சியில் அவர் வழங்கவிருக்கும் உரையைத் தொடர்ந்து இந்த உரையாடல் நடைபெறும். ’தற்சார்பு இந்தியா’ குறித்து பிரதமர் விடுத்த அறைகூவலால் ஊக்கம் பெற்று 2020 அக்டோபர் 1 அன்று ஸ்வயம்பூர்ணா கோவா முன்முயற்சி தொடங்கப்பட்டது. இத்திட்டத்தின் கீழ், மாநில அரசு அலுவலர் ஒருவர் ‘ஸ்வ்யம்பூர்ண மித்ரா’-வாக நியமிக்கப்படுவார். அவருக்கு ஒதுக்கப்பட்ட கிராமப் பஞ்சாயத்து அல்லது நகராட்சியை பார்வையிடும் அலுவலர், மக்களுடன் உரையாடுவதோடு, பல்வேறு அரசுத் துறைகளுடன் ஒருங்கிணைந்து தகுதியுடையப் பயனாளிகளுக்கு அரசின் பல்வேறு திட்டங்கள் மற்றும் பலன்கள் சென்றடைவதை உறுதி செய்வார். கோவா முதல்வர் திரு பிரமோத் சாவந்த் நிகழ்ச்சியில் கலந்து கொள்கிறார். ••••••
சுகாதாரம் மற்றும் மருத்துவத் துறையில் ஒத்துழைப்புக்காக இந்தியா-பாலஸ்தீனம் இடையேயான புரிந்துணர்வு உடன்பாட்டுக்கு மத்திய அமைச்சரவை ஒப்புதல்

சுகாதாரம் மற்றும் மருத்துவத் துறையில் ஒத்துழைப்புக்காக இந்தியா மற்றும் பாலஸ்தீனம் இடையே மேற்கொள்ளப்பட்ட புரிந்துணர்வு உடன்பாட்டுக்கு, பிரதமர் திரு. நரேந்திர மோடி தலைமையில் நடைபெற்ற மத்திய அமைச்சரவைக் கூட்டத்தில், செயல்பாட்டுக்கு பிந்தைய ஒப்புதல் அளிக்கப்பட்டது. இந்த உடன்பாடு, மே 16, 2017-ல் கையெழுத்தானது. இந்த புரிந்துணர்வு உடன்பாடு, கீழ்க்காணும் பகுதிகளில் ஒத்துழைப்பை ஏற்படுத்துகிறது: – அ. சுகாதாரப் பணியாளர்களின் திறனை வலுப்படுத்துதல் ஆ. தொற்று நோய்களை கட்டுப்படுத்துவது மற்றும் தடுப்பது இ. உடலியக்கப் பயிற்சி மற்றும் மறுவாழ்வு ஈ. மருந்துகள் மற்றும் மருத்துவ உபகரணங்கள் உ. பரஸ்பர நலனுக்காக மற்ற ஏதாவது பிரிவுகள். ஒத்துழைப்புக்கான விவரங்களை மேலும் எடுத்துரைக்கவும், புரிந்துணர்வு உடன்பாட்டின் செயல்பாடுகளை மேற்பார்வையிடவும் பணிக் குழு அமைக்கப்படும்.
2022 டிசம்பர் மாதத்தில் ரூ. 12.8 லட்சம் கோடி மதிப்பில் 782 கோடி யு.பி.ஐ பரிவர்த்தனைகள் என்ற சாதனையை இந்தியா எட்டியுள்ள நிலையில், யு.பி.ஐ கட்டணமுறை பிரபலமடைந்து வருவதற்கு பிரதமர் மகிழ்ச்சி தெரிவித்துள்ளார்

2022 டிசம்பர் மாதத்தில் ரூ. 12.8 லட்சம் கோடி மதிப்பில் 782 கோடி யு.பி.ஐ பரிவர்த்தனைகள் என்ற மாபெரும் சாதனையை இந்தியா எட்டியுள்ள நிலையில், டிஜிட்டல் கட்டணமுறையை பரவலாக்கியதற்காக இந்திய மக்களுக்கு பிரதமர் திரு நரேந்திர மோடி பாராட்டு தெரிவித்துள்ளார். நிதி தொழில்நுட்ப வல்லுநரின் தொடர் ட்விட்டர் செய்திகளைப் பகிர்ந்து பிரதமர் வெளியிட்ட ட்விட்டர் செய்தியில் கூறியிருப்பதாவது: “யு.பி.ஐ கட்டணமுறையின் புகழை உயர்த்துவதற்கு நீங்கள் மேற்கொண்ட முயற்சிகளை வரவேற்கிறேன். டிஜிட்டல் கட்டணமுறைகளை தேர்ந்தெடுத்ததற்காக சக இந்தியர்களுக்கு எனது பாராட்டுகளைத் தெரிவிக்கிறேன். தொழில்நுட்பம் மற்றும் புதுமைகளுக்கான குறிப்பிடத்தக்க தகவமைப்புத் திறனை இவை உணர்த்தியுள்ளன.”
இந்தியா-குரோஷியா இடையேயான பொருளாதார ஒத்துழைப்பு ஒப்பந்தத்திற்கு மத்திய அமைச்சரவை ஒப்புதல்

பிரதமர் திரு. நரேந்திர மோடி தலைமையில் கூடிய மத்திய அமைச்சரவை இந்தியா-குரோஷியா இடையேயான பொருளாதார ஒத்துழைப்பு ஒப்பந்தத்திற்கு ஒப்புதல் அளித்தது. இந்தியா குரோஷியா நாடுகளுக்கிடையே வணிகம் மற்றும் பொருளாதாரம் சார்ந்த ஒப்பந்தம் ஏற்கனவே செப்டம்பர் 1994ல் கையெழுத்தானது. இருநாடுகளுக்கிடையேயான வணிகத்தையும், பொருளாதார உறவுகளையும் மேம்படுத்தும் நோக்கில் போடப்பட்ட இந்த ஒப்பந்தம் நவம்பர் 2009ல் காலாவதியானது. இருநாட்டு நல்லுறவை தொடரும் விதத்தில் இந்தியா-குரோஷியா இடையே இந்த புதிய ஒப்பந்தம் போடப்பட்டுள்ளது. இந்தியா குரோஷியா நாடுகளுக்கிடையேயான மொத்த வணிகம் 2012-13ஆம் ஆண்டு 152.01 மில்லியன் டாலர்களும், 2013-14அம் ஆண்டு 148.86 மில்லியன் டாலர்களும், 2014-15ஆம் ஆண்டு 205.04 மில்லியன் டாலர்களும் ஆகும். கடந்த மூன்று ஆண்டுகளில் இருநாடுகளுக்கிடையேயான வணிகம் 17.44% வளர்ச்சியடைந்துள்ளது.
ஆஷுரா நாளில் இமாம் உசேன் (ஏஎஸ்) அவர்களின் தியாகத்தை பிரதமர் நினைவுகூர்ந்தார்

பிரதமர் திரு. நரேந்திர மோடி, ஆஷுரா நாளில் இமாம் உசேன் (.ஏஎஸ்) உயிர் தியாகத்தை நினைவுகூர்ந்தார். இதுகுறித்து ட்வீட் செய்துள்ள பிரதமர் , “இமாம் உசேன் (ஏஎஸ்) அவர்களின் தியாகத்தை நாங்கள் நினைவுகூறுகின்றோம். அவரைப் பொறுத்தவரை, உண்மை மற்றும் நீதியின் நன்மதிப்புகளைவிட முக்கியமானது எதுவுமில்லை. சமத்துவம் மற்றும் நேர்மை ஆகியவற்றுக்கு அவர் அளித்துவந்த முக்கியத்துவம் மதிக்கத்தகுந்ததுடன் மற்றும் பலருக்கும் பலத்தை அளிக்கிறது” என்று தெரிவித்துள்ளார்
மொரிஷியஸ் பிரதமருடன், பிரதமர் மோடி சந்திப்பு

மொரிஷியஸ் நாட்டின் பிரதமர் திரு.பிரவிந்த் ஜுகநாத்தை பிரதமர் திரு.நரேந்திர மோடி இன்று சந்தித்து உரையாடினார். பிரதமர் மோடியின் குஜராத் பயணத்தின் பல்வேறு நிகழ்ச்சிகளின் போது இரு தலைவர்களும் உரையாடி வருகின்றனர். இது குறித்து பிரதமர் மோடி தமது டுவிட்டரில் கூறியிருப்பதாவது: “பிரதமர் பிரவிந்த் ஜுகநாத்துடன் ஆக்கப்பூர்வமான விவாதங்களை மேற்கொண்டேன். பல்வேறு துறைகளில் இந்தியா,மொரீஷியஸ் இடையேயான இருதரப்பு ஒத்துழைப்பை மேலும் வலுபடுத்துவது குறித்து விவாதித்தோம்.”
கோழிக்கோடில் நடந்த விமான விபத்தில் உயிரிழந்தவர்களுக்கு பிரதமர் இரங்கல்

கோழிக்கோடில் நடந்த விமான விபத்தில் உயிரிழந்தவர்களுக்கு பிரதமர் திரு.நரேந்திர மோடி இரங்கல் தெரிவித்துள்ளார். டுவிட்டரில் பதிவிட்டுள்ள பிரதமர், “கோழிக்கோடு பகுதியில் ஏற்பட்ட விமான விபத்தால் வேதனை அடைந்தேன். தங்களது அன்புக்குரியவர்களை இழந்தவர்கள் குறித்தே நான் சிந்திக்கிறேன். காயமடைந்தவர்கள் விரைந்து குணமடையட்டும். கேரள முதலமைச்சர் பினராயி விஜயன் அவர்களைத் தொடர்புகொண்டு நிலைமையைக் கேட்டறிந்தேன். விபத்து நடந்த இடத்திற்கு, அதிகார வட்டாரங்கள் சென்று, பாதிக்கப்பட்டவர்களுக்குத் தேவையான அனைத்து உதவிகளையும் வழங்கி வருகின்றனர்,” என்று தெரிவித்துள்ளார்.
எகிப்து  வெளியுறவு அமைச்சர் திரு சமே ஹசன் சவுக்ரி பிரதமரைச் சந்தித்தார்

7-வது இருதரப்பு கூட்டு இயக்கக் கூட்டத்தில் பங்கேற்க இந்தியா வந்துள்ள எகிப்து வெளியுறவுத்துறை அமைச்சர் திரு சமே ஹசன் சவுக்ரி, புதுதில்லியில் இன்று பிரதமர் திரு நரேந்திர மோடியை சந்தித்தார். எகிப்து அதிபர் சிசியின் வாழ்த்துக்களை அவர் பிரதமர் மோடியிடம் தெரிவித்தார். பிரதமர் மோடி தமது வாழ்த்துக்களை அதிபர் சிசியிடம் தெரிவிக்குமாறு கேட்டுக் கொண்டார். இந்தியா – எகிப்து இடையிலான இருதரப்பு உறவுகளை வலுப்படுத்துவதில் இருநாடுகளுக்கும் உள்ள உறுதிப்பாட்டை இரு தலைவர்களும் பகிர்ந்து கொண்டனர். உள்கட்டமைப்பு, வர்த்தகம் மற்றும் முதலீடு ஆகிய துறைகளில் ஒத்துழைப்பு, இருநாட்டு மக்களுக்கிடையிலான உறவுகள் ஆகியவற்றை வலுப்படுத்துவது குறித்து இரு தலைவர்களும் கலந்துரையாடினர். ——